Nyt se on varmaa: Manse PP nousee miesten Superpesikseen!

Manse PP:n pitkäaikainen unelma toteutui sunnuntaina Kaupin pesäpallostadionilla, kun seura varmisti nousunsa miesten Superpesikseen voittamalla ensimmäisen jakson Ylivieskan Kuulaa vastaan juoksuin 3–0. Manse PP voitti koko ottelun kolmen pisteen arvoisesti vietyään toisenkin jakson juoksuilla 7–1. Ylivieskalta saatu yksi sarjapiste varmisti Manse PP:n runkosarjan voiton Ykköspesiksessä, mikä myös nostaa seuran suoraan Superpesikseen ensi kaudeksi. Manse PP nousi jaksovoittonsa myötä 54 runkosarjapisteeseen, joten toisena olevalla Oulun Lippo Junioreilla ei ole enää teoreettisiakaan mahdollisuuksia nousta tasapisteisiin Manse PP:n kanssa. Mikäli joukkueet olisivat olleet runkosarjan päätyttyä tasapisteissä, olisi nousu ratkaistu uusintaottelulla. Ylivieskalta otetun 2–0-voiton myötä Manse PP:n runkosarjapisteet kasvoivat 56:een. Tamperelaisten voitokkaan jakson juoksuista kaksi ensimmäistä syntyi ottelun ensimmäisessä vuoroparissa, kun Jarkko Paloniemi iski Timo Torpan kotiin ja Jasperi Luoma vastaavasti Mika Ilkon . Toisessa vuoroparissa Ville Hotakainen onnistui kotiuttamaan Kimmo Carlsonin . Ottelun sisävuorolla aloittanut Ylivieska ei saanut tehtyä neljännessäkään vuoroparissa yhtään juoksua, joten jaksovoitto varmistui ilman Mansen neljättä sisävuoroa. Toisella jaksolla Mansen juoksut alkoivat Ylivieskan harhaheitosta, jonka myötä Kimmo Carlson pääsi kotipesään. Ensimmäisessä vuoroparissa Ville Kero löi kotiin Roope Reinikan ja Sampo Lähdesmäki Timo Torpan. Toisen jakson toisen vuoroparin juoksuista ensimmäisen tehtailivat Hotakainen ja Torppa, toisen Kero ja Reinikka. Kolmas vuoropari jäi Manselta juoksuttomaksi, mutta lyöjä–etenijä-parit Hotakainen–Torppa ja Kero–Reinikka tekivät juoksut vielä viimeisessä vuoroparissa. Ylivieska sai tehtyä ainokaisensa koko ottelun viimeisessä sisävuorossa, kun Jani Moilanen kotiutti Joel Salmelan . Oulu venytti runkosarjan voittotaistelua Ykköspesiksen runkosarjavoittajan ratkeaminen oli lähellä jo tämän viikon perjantaina, kun sarjan kakkospaikkaa pitkään pitänyt Haminan Palloilijat jäi pisteittä Puijon Pesistä vastaan. Samana iltana lajilegenda Toni Kohosen lukkaroima Oulun Lippo voitti Laukaan Urheilijat kolmen pisteen arvoisesti ja kasvatti pistepottinsa 44:ään. Jos Manse PP ei olisi tänään onnistunut saamaan yhtään pistettä, Lippo olisi voinut vielä nousta tamperelaisten kanssa tasoihin voittaessaan jäljellä olevat kolme otteluaan – mikäli Manse olisi samalla hävinnyt loput ottelunsa ilman jaksovoittoja. Manse PP on ollut lähellä nousta Superpesikseen nousukarsintojen kautta jo vuosina vuosina 2015, 2016 ja 2018. Nyt nousu ratkesi runkosarjan voiton myötä. Kaikista lähimpänä Superpesis-nousua joukkue oli viime vuonna, jolloin Manse PP taipui Alajärven Ankkureille viidennessä karsintaottelussa. Edellisen kerran tamperelainen miesten joukkue on pelannut pesäpallon ylimmällä sarjatasolla vuonna 1991. Manse PP:n, Hämeenkyrön Räpsän ja Ruoveden Pirkkojen yhteisjoukkue Mansen Räpsä nousi naisten Superpesikseen kaudeksi 2013. Marraskuusta 2015 lähtien naiset ovat pelanneet Superpesiksessä Manse PP:n nimellä.